സാമ്ബത്തിക ബാധ്യത ജയ്ഹിന്ദ്, വീക്ഷണം എന്നിവിടങ്ങളിലെ പദവികള് രാജിവച്ച് രമേശ് ചെന്നിത്തലയും തിരുവനന്തപുരം: കോണ്ഗ്രസ് സംസ്ഥാന നേതൃത്വത്തില് വഹിച്ചിരുന്ന വിവിധ പദവികള് മുതിര്ന്ന നേതാവ് രമേശ് ചെന്നിത്തല രാജിവച്ചു. വീക്ഷണം, രാജീവ് ഗാന്ധി ഇന്സ്റ്റിറ്റ്യൂട്ട്, ജയ്ഹിന്ദ്, കെ.കരുണാകരന് ഫൗണ്ടേഷന് എന്നിവിടങ്ങളിലെ പദവികളാണ് ചെന്നിത്തല ഒഴിഞ്ഞത്. ഇതില് വീക്ഷണം, രാജീവ് ഗാന്ധി ഇന്സ്റ്റിറ്റ്യൂട്ട്, ജയ്ഹിന്ദ്, എന്നീ സ്ഥാപനങ്ങളില് 35 കോടി രൂപയുടെ ബാധ്യതയുണ്ട്. സ്ഥാപനങ്ങളിലെ ഓഡിറ്റിനു ശേഷം മാത്രമേ ചെന്നിത്തലയുടെ രാജി കോണ്ഗ്രസ് നേതൃത്വം സ്വീകരിക്കൂ. കെ.കരുണാകരന് ഫൗണ്ടേഷന് തലപ്പത്താണ് ചെന്നിത്തല. ചെന്നിത്തലയുടെ തിരക്കിട്ടുള്ള രാജിയുടെ പിന്നിലുള്ള കാരണം വ്യക്തമല്ല. ഡി.സി.സി പുനഃസംഘടനയുമായി ബന്ധപ്പെട്ട് കൊഴിഞ്ഞുപോക്ക് തുടരുന്നതിനിടെയാണ് ചെന്നിത്തലയുടെയും രാജി. ചുമതലകളില് നിന്ന് തന്നെ നീക്കണമെന്ന് ആവശ്യപ്പെട്ട് കെ.പി.സി.സി നേതൃത്വത്തിനാണ് കത്ത് നല്കിയത്. കത്ത് പരിശോധിച്ച നേതൃത്വം സ്ഥാപനങ്ങളിലെ സാമ്ബത്തിക ഇടപാടുകള് പരിശോധിച്ചപ്പോഴാണ് 35 കോടിയുടെ ബാധ്യത കണ്ടെത്തിയത്. കോണ്ഗ്രസ് സെമി കേഡര് സംവിധാനമായി മാറുന്നതോടെയാണ് സാമ്ബത്തിക കാര്യങ്ങളില് നിലപാട് കടുപ്പിക്കുന്നത്. ഉത്തരവാദിത്തപ്പെട്ട സ്ഥാനങ്ങളില് ഇരുന്നവര് വരുത്തിവച്ച ബാധ്യതയുടെ കാരണം ബോധിപ്പിച്ചിട്ട് പോയാല് മതിയെന്നാണ് കെ.പി.സി.സിയുടെ പുതിയ നേതൃത്വത്തിന്റെ നിലപാട്.